DA Den Europæiske Unions Tidende L 159/1

KOMMISSIONENS FORORDNING (EU) 2017/1016

af 14. juni 2017

om ændring af bilag II, III og IV til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for benzovindiflupyr, chlorantraniliprol, deltamethrin, ethofumesat, haloxyfop, Mild Pepino Mosaic Virus isolate VC1, Mild Pepino Mosaic Virus isolate VX1, oxathiapiprolin, penthiopyrad, pyraclostrobin, spirotetramat, solsikkeolie, tolclofos-methyl og trinexapac i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 5, stk. 1, og artikel 14, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier (i det følgende benævnt »MRL'er«) for restkoncentrationer af benzovindiflupyr, deltamethrin, ethofumesat, haloxyfop, pyraclostrobin, tolclofos-methyl og trinexapac. Der er i del A i bilag III til nævnte forordning fastsat MRL'er for chlorantraniliprol, penthiopyrad og spirotetramat. Der er ikke fastsat specifikke MRL'er for Mild Pepino Mosaic Virus isolate VC1, Mild Pepino Mosaic Virus isolate VX1, oxathiapiprolin og solsikkeolie, og stofferne er heller ikke omfattet af bilag IV til nævnte forordning, hvorfor standardværdien på 0,01 mg/kg, jf. artikel 18, stk. 1, litra b), anvendes.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet deltamethrin, på selleri, knoldfennikel og rabarber indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende MRL'er.

(3) For så vidt angår haloxyfop er der indgivet en sådan ansøgning for persillerod og porrer. For så vidt angår penthiopyrad er der indgivet en sådan ansøgning for abrikoser, ferskner, byg og havre. For så vidt angår pyraclostrobin er der indgivet en sådan ansøgning for knoldselleri, spinat, bladbeder, julesalat, bønner og ærter med bælg, ærter uden bælg, selleri og knoldfennikel. For så vidt angår spirotetramat er der indgivet en sådan ansøgning for granatæbler, »andre rod- og knoldgrøntsager« og cikorierødder. For så vidt angår tolclofos-methyl er der indgivet en sådan ansøgning for kartofler.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af benzovindiflupyr på kernefrugter, druer til fremstilling af vin, kartofler, »tropiske rod- og knoldgrøntsager«, jordskokker, solanacea, cucurbitae, bælgfrugter, hørfrø, valmuefrø, rapsfrø, sennepsfrø, bomuldsfrø, sæddodderfrø, byg, majs, havre, rug, hvede, ingefær og gurkemeje og om forekomst af stoffet i lever fra kvæg samt om anvendelse af trinexapac anvendt på valmuefrø. Ansøgerne hævder, at den godkendte anvendelse af de pågældende stoffer på sådanne afgrøder i Nordamerika og Australien fører til restkoncentrationer, der overstiger MRL'erne i forordning (EF) nr. 396/2005, og at højere MRL'er nødvendige for at undgå handelshindringer med hensyn til import af afgrøderne.

(5) I overensstemmelse med artikel 53 i Europa-Parlamentets og Rådets forordning (EF) nr. 1107/2009 (2) oplyste Det Forenede Kongerige den 27. juni 2016 Kommissionen om, at landet på grund af et uventet udbrud af sommerfuglearter havde tilladt markedsføring af et plantebeskyttelsesmiddel, der indeholder aktivstoffet chlorantraniliprol, med henblik på anvendelse på humle. Tilladelsen fremstod som en nødvendig foranstaltning, fordi udbruddet af sommerfuglearter ikke kunne bekæmpes på nogen anden rimelig måde. Det Forenede Kongerige har også meddelt tilladelsen til de øvrige medlemsstater, Kommissionen og autoriteten, jf. artikel 18, stk. 4, i forordning (EF) nr. 396/2005, med henblik på fastsættelse af midlertidige MRL'er for humle.

(6) I overensstemmelse med artikel 8 i forordning (EF) nr. 396/2005 har de berørte medlemsstater vurderet ansøgningerne, og vurderingsrapporterne er sendt til Kommissionen.

(7) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvis det var relevant, for dyr, og afgivet begrundede udtalelser om de foreslåede MRL'er (3). Autoriteten har sendt udtalelserne til Kommissionen og medlemsstaterne og offentliggjort dem.

(8) Autoriteten konkluderede i sin begrundede udtalelse om benzovindiflupyr, at de forelagte data var utilstrækkelige til, at der kan fastsættes nye MRL'er for så vidt angår anvendelse af stoffet på cucurbitae med ikke-spiselig skræl. De gældende MRL'er bør derfor bevares.

(9) For så vidt angår anvendelsen af chlorantraniliprol på humle foreslog autoriteten tre forskellige MRL'er for det pågældende produkt, som de ansvarlige for risikostyringen skal overveje. Da der ikke er nogen risiko for forbrugerne, bør MRL'en for det pågældende produkt i bilag III til forordning (EF) nr. 396/2005 fastsættes til 10 mg/kg — en værdi, der er fremkommet ved at reducere restkoncentrationstestene med en faktor 3, i betragtning af at de var overdoserede med hensyn til antallet af anvendelser og anvendelsesmængde. Denne MRL bør gælde midlertidigt indtil den 31. december 2020.

(10) For så vidt angår alle andre ansøgninger, konkluderede autoriteten, at alle datakrav var opfyldt, og at de ændringer af MRL'erne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag eller den akutte referencedosis overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende produkter.

(11) For så vidt angår ethofumesat, Mild Pepino Mosaic Virus isolate VC1, Mild Pepino Mosaic Virus isolate VX1 og oxathiapiprolin indsendte autoriteten konklusioner om peerevalueringen af vurderingen af pesticidrisikoen ved disse aktivstoffer (4).

(12) For så vidt angår ethofumesat anbefalede autoriteten at fastsætte MRL'er for rødbeder, sukkerroerødder og bladbeder. For så vidt angår Mild Pepino Mosaic Virus isolate VC1 og Mild Pepino Mosaic Virus isolate VX1 anbefalede den at medtage disse stoffer i bilag IV til forordning (EF) nr. 396/2005. For så vidt angår oxathiapiprolin anbefalede den at fastsætte MRL'er for spisedruer, kartofler, tomater, auberginer, cucurbitae med spiselig skræl, meloner, hoved- og pluksalat og vindrueblade. I overensstemmelse med de gældende EU-retningslinjer om ekstrapolering af MRL'er bør MRL'en for druer til vinfremstilling fastsættes til den samme MRL som den for spisedruer.

(13) Kommissionen har rådført sig med EU-referencelaboratorierne om passende bestemmelsesgrænseværdier. For så vidt angår oxathiapiprolin konkluderede laboratorierne, at den tekniske udvikling gør det nødvendigt at fastsætte specifikke bestemmelsesgrænseværdier for visse varer.

(14) Solsikkeolie er godkendt som et basisstof, jf. Kommissionens gennemførelsesforordning (EU) 2016/1978 (5). Kommissionen mener, at dette stof bør medtages i bilag IV til forordning (EF) nr. 396/2005.

(15) På baggrund af autoritetens begrundede udtalelser og konklusioner og under hensyntagen til alle relevante faktorer opfylder de pågældende ændringer af MRL'erne kravene i artikel 14, stk. 2, i forordning (EF) nr. 396/2005.

(16) Forordning (EF) nr. 396/2005 bør derfor ændres.

(17) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og IV til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. juni 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).

(3) EFSA's videnskabelige rapporter foreligger online: http://www.efsa.europa.eu:

Reasoned opinion on the setting of import tolerances for benzovindiflupyr in various plant and animal origin commodities. EFSA Journal 2016;14(12):4644 [30 s.].

Reasoned opinion on the setting of a temporary maximum residue level for chlorantraniliprole in hops. EFSA Journal 2016;14(11):4638 [16 s.].

Reasoned opinion on the modification of the existing maximum residue levels for deltamethrin in celery, Florence fennel and rhubarb. EFSA Journal 2017;15(1):4683 [24 s.].

Reasoned opinion on the modification of MRLs for haloxyfop-P in parsley root and leek. EFSA Journal 2016;14(10):4608 [13 s.].

Reasoned opinion on the modification of the existing maximum residue levels for penthiopyrad in stone fruits and cereals. EFSA Journal 2016;14(12):4648 [19 s.].

Reasoned opinion on the modification of the existing maximum residue levels for pyraclostrobin in various crops. EFSA Journal 2017;15(1):4686 [22 s.].

Reasoned opinion on the modification of the existing maximum residue level for tolclofos-methyl in potatoes. EFSA Journal 2017;15(2):4730 [25 s.].

Reasoned opinion on the setting of import tolerance for trinexapac in poppy seed. EFSA Journal 2016;14(11):4636 [15 s.].

Reasoned opinion on the setting of maximum residue levels for spirotetramat in pomegranates and various vegetables. EFSA Journal 2017;15(1):4684 [22 s.].

(4) Conclusion on the peer review of the pesticide risk assessment of the active substance ethofumesate. EFSA Journal 2016;14(1):4374 [141 s.].

Conclusion on the peer review of the pesticide risk assessment of the active substance Mild Pepino mosaic virus isolate VC1. EFSA Journal 2016;14(12):4651 [23 s.].

Conclusion on the peer review of the pesticide risk assessment of the active substance Mild Pepino mosaic virus isolate VX1. EFSA Journal 2016;14(12):4650 [22 s.].

Conclusion on the peer review of the pesticide risk assessment of the active substance oxathiapiprolin. EFSA Journal 2016;14(7):4504 [89 s.].

(5) Kommissionens gennemførelsesforordning (EU) 2016/1978 af 11. november 2016 om godkendelse af basisstoffet solsikkeolie, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EUT L 305 af 12.11.2016, s. 23).